**Príloha č. 1 – Opis predmetu zákazky**

**1. Predmet zákazky:**

Výber spoločnosti za účelom výberu a vyhľadávania vhodných kandidátov na základe požiadaviek objednávateľa – obstaranie personálu na obsluhu triediacich staníc a upratovania počas Vianočných trhov – Hlavné námestie, Františkánske námestie, Primaciálne námestie. Záväzkom spoločnosti je garantovať plnú a každodennú obsadenosť pracovných miest primerane kompetentným a vyhovujúcim personálom, ponúknuť a garantovať konečnú cenu, za dodanie kompletnej služby v plnom rozsahu a zabezpečenie a zodpovednosť za všetky zákonné náležitosti povinné pri výkone pracovnej náplne dodaného personálu, najmä v oblasti bezpečnosti a ochrany zdravia pri práci, požiarnej ochrany ako aj povinnosti vyplývajúce zo Zákona č. 311/2001 Z. z. Zákonník práce.

S vybranou spoločnosťou bude uzatvorená rámcová dohoda.

Špecifikácia obsadzovaných pozícií a ich náplne:

**A. náborový a prevádzkový manažér**

* starostlivosť a zodpovednosť za obsadenosť jednotlivých smien priamo na podujatí
* komunikácia s dodaným personálom a zodpovednosť za výkon personálu priamo na podujatí
* kontrola dochádzkovej a pracovnej disciplíny personálu
* usmerňuje personál, ako aj zamestnancov AII pri vyvážaní 120 l zberných nádob na komunálny a triedený odpad
* zodpovednosť za správne vytriedený odpad
* zodpovednosť za dennú komunikáciu s pracovníkmi OLO, a.s. (mestský podnik) ohľadom smetných nádob

**B. pracovník na obsluhu triediacej stanice**

* usmerňovanie návštevníkov v triedení odpadu na triediacej stanici,
* dotrieďovanie odpadu na mieste, priamo v recyklačnej stanici,
* zodpovednosť za správne vytriedený odpad v rámci triediacej stanice,
* komunikácia s návštevníkmi, osveta princípov triedenia odpadu,
* zodpovednosť za otvorenie a zatvorenie triediacej stanice /9.00 – 10:00 – otváranie a 22:00 – 23:00 - zatváranie, pokým odídu návštevníci/

**C. pracovník na upratovanie:**

* upratovanie areálu podujatia, tzv. „debaras“ , v zmysle udržiavania základného poriadku na stoloch a miestach na státie /tzn. zber najmä použitých obalov – tácky, príbory, servítky
* odnos 120 l zberných nádob z triediacich staníc
* zodpovednosť za správne vytriedený odpad v rámci upratovania,
* otvorenie a zatvorenie námestia /9.00 – 10:00 – otváranie a 22:00 – 23.00 - zatváranie, pokým odídu návštevníci/
* zabezpečenie rozloženia mobiliáru pri otvorení dňa a zloženie mobiliáru, resp. usporiadanie mobiliáru podľa pokynov koordinátora na konci každého dňa
* na pokyn koordinátora odnos zberných nádob z priestoru určeného pre predajné stánky

hrubé upratovanie po finálnom ukončení podujatia, v zmysle umiestnenia pevného odpadu do určených nádob /tzn. nie čistenie plôch/

**Technické požiadavky:**

Poskytovateľ zabezpečí Objednávateľovi potrebný počet personálu podľa konkrétnej objednávky v období od 26.11. – 22.12.2021 nepretržite v čase od 9:00 – 23:00 a zabezpečí zmennosť.

Objednávateľ oznámi poskytovateľovi predpokladaný rozsah požadovaných služieb a potrebný počet zamestnancov poskytovateľa, ako aj termín poskytovania služieb najmenej 48 hodín pred plánovaným začatím poskytovania služieb (ďalej len „objednávka“).

Poskytovateľ sa zaväzuje služby vykonávať s maximálnou odbornou starostlivosťou a dbať na to, aby nedošlo k poškodeniu majetku objednávateľa.

Poskytovateľ sa zaväzuje, že pred vyslaním svojich zamestnancov k objednávateľovi ich preškolí na úseku BOZP a PO.

Poskytovateľ sa zaväzuje, že na pracovisko objednávateľa bude zaraďovať iba osoby zdravotne spôsobilé k výkonu práce a osoby upozorní, na podmienky, v ktorých bude práca vykonávaná, teda vo verejných priestoroch na námestí. Pracovný odev – vesty poskytne Objednávateľ.

Poskytovateľ sa zaväzuje, že zabezpečí všetky nevyhnutné ochranné pomôcky (napr. rukavice) a zároveň, že všetky ním vyslané osoby budú dodržiavať platné epidemiologické nariadenia a za ich nedodržiavanie ním vyslaných osôb prevezme zodpovednosť.

Poskytovateľ zodpovedá za všetky škody, ku ktorým dôjde v dôsledku jeho činnosti (činnosti jeho zamestnancov), ako aj zanedbaním jeho zmluvných alebo zákonných povinností.

Pri škodách, za ktoré poskytovateľ zodpovedá, a ktoré vznikli v dôsledku porušenia jeho zmluvných alebo zákonných povinností, je poskytovateľ povinný nahradiť objednávateľovi vzniknutú škodu v celom rozsahu.

Faktúra musí obsahovať rozpis dodanej služby.

**2. Účel zákazky:**

2. 1. Konečným cieľom zákazky je prostredníctvom personálu poskytnutého Objednávateľovi zabezpečiť práce a celkový chod triediacich staníc a upratovania počas trvania Vianočných trhov 2021.